b'\n_START_ARTICLE_\nJes\xc3\xbas Huerta de Soto\n_START_SECTION_\nEduca\xc8\x9bie \xc8\x99i carier\xc4\x83\n_START_PARAGRAPH_\nHuerta de Soto de\xc8\x9bine dou\xc4\x83 titluri de doctor: \xc3\xaen Drept, ob\xc8\x9binut \xc3\xaen 1984, \xc8\x99i \xc3\xaen Economie, ob\xc8\x9binut \xc3\xaen 1992, ambele de la Universitatea Complutense din Madrid. A fost bursier al B\xc4\x83ncii Spaniei \xc8\x99i a studiat la Universitatea Stanford, unde a ob\xc8\x9binut titlul de MBA. \xc3\x8en 1979, Huerta de Soto a devenit Profesor de Economie Politic\xc4\x83 la Facultatea de Drept a Universit\xc4\x83\xc8\x9bii Complutense. Din anul 2000, este Profesor de Economie Politic\xc4\x83 la Facultatea de Drept a Universit\xc4\x83\xc8\x9bii Rey Juan Carlos din Madrid. \xc3\x8en plus, din dorin\xc8\x9ba de a r\xc4\x83sp\xc3\xa2ndi paradigma \xc8\x98colii austriece la nivel european \xc8\x99i mondial, din octombrie 2007 a condus la aceast\xc4\x83 universitate singurul program de Master \xc3\xaen economia \xc8\x98colii austriece, acreditat \xc8\x99i recunoscut \xc3\xaen Uniunea European\xc4\x83. Din mai 2004 este fondatorul \xc8\x99i editorul revistei academice Procesos de Mercado: revista europea de econom\xc3\xada pol\xc3\xadtica, ce public\xc4\x83 semestrial articole despre \xc8\x98coala austriac\xc4\x83, \xc3\xaen limbile Uniunii Europene. Huerta de Soto are numeroase contribu\xc8\x9bii academice, printre care cartea sa, Planes de pensiones privados [Planurile de pensii private], pentru care, \xc3\xaen 1983, i-a fost decernat de c\xc4\x83tre Regele Juan Carlos Premio Internacional de Econom\xc3\xada [Premiul Interna\xc8\x9bional pentru Economie al Regelui Juan Carlos]._NEWLINE_Huerta de Soto este, de asemenea, membru al Institutului Ludwig von Mises din Statele Unite, sus\xc8\x9bin\xc4\x83tor al Fundaci\xc3\xb3n Instituto Madrile\xc3\xb1o de Estudios Avanzados (IMDEA) Ciencias Sociales [Institutul din Madrid pentru Studii Avansate, \xc8\x98tiin\xc8\x9be Sociale] \xc8\x99i vicepre\xc8\x99edinte al Societ\xc4\x83\xc8\x9bii Mont-Pelerin (2000-2004). Face parte din consiliul editorial al Quarterly Journal of Austrian Economics,  Journal of Markets and Morality \xc8\x99i al jurnalului New Perspectives on Political Economy, \xc8\x99i este, de asemenea, cofondator al Sociedad para el Estudio de la Acci\xc3\xb3n Humana [Societatea pentru Studiul Ac\xc8\x9biunii Umane]. Este \xc8\x99i colaborator apropiat al Institutului Juan de Mariana din Madrid. \xc3\x8en 2009, Universitatea Francisco Marroquin i-a acordat primul titlu de Doctor Honoris Causa, urmat\xc4\x83 de Universitatea \xe2\x80\x9eAlexandru Ioan Cuza\xe2\x80\x9d din Ia\xc8\x99i (Rom\xc3\xa2nia, 2010) \xc8\x99i de Univesitatea Financiar\xc4\x83 sub Guvern\xc4\x83m\xc3\xa2ntul Federa\xc8\x9biei Ruse (Moscova, 2011), aceast\xc4\x83 din urm\xc4\x83 institu\xc8\x9bie fiind fondat\xc4\x83 de Lenin \xc3\xaen 1919. Printe alte premii academice, a primit Premiul Adam Smith din partea CNE Bruxelles (2005), Premiul memorial Franz Cuhel pentru Excelen\xc8\x9b\xc4\x83 \xc3\xaen Educa\xc8\x9bia Economic\xc4\x83, de la Univesitatea Economic\xc4\x83 din Praga (2006), Premiul Gary G. Schlarbaum pentru Liberate (Salamanca, 2009) \xc8\x99i medalia Foment del Treball Nacional (Barcelona, 2009). \xc3\x8en data de 21 iunie 2013 a primit Medalia de Aur \xe2\x80\x9eHayek\xe2\x80\x9d de la Universitatea Georg-August din G\xc3\xb6ttingen (Germania).\n_START_SECTION_\nCotribu\xc8\x9bii intelectuale\n_START_PARAGRAPH_\nPrintre cele mai cunoscute contribu\xc8\x9bii intelectuale ale sale se num\xc4\x83r\xc4\x83 studiul asupra activit\xc4\x83\xc8\x9bii antreprenoriale \xc8\x99i a imposibilit\xc4\x83\xc8\x9bii socialismului, prezentat \xc3\xaen cartea Socialismul, calculul economic \xc8\x99i func\xc8\x9bia antreprenorial\xc4\x83 (2010), contribu\xc8\x9biile la dezvoltarea teoriei austriece a ciclului economic, din tratatul Moneda, creditul bancar \xc8\x99i ciclurile economice, \xc8\x99i elaborarea teoriei eficien\xc8\x9bei dinamice din cartea Teoria eficien\xc8\x9bei dinamice. Huerta de Soto sus\xc8\x9bine c\xc4\x83 analiza realit\xc4\x83\xc8\x9bii sociale necesit\xc4\x83 combinarea just\xc4\x83 a urm\xc4\x83toarelor trei abord\xc4\x83ri: teoretic\xc4\x83 (Mises), istoric-evolu\xc8\x9bionist\xc4\x83 (Hayek) \xc8\x99i etic\xc4\x83 (Rothbard). Lucr\xc4\x83rile lui Jes\xc3\xbas Huerta de Soto au fost traduse \xc3\xaen dou\xc4\x83zeci \xc8\x99i una de limbi, printre care rus\xc4\x83, chinez\xc4\x83, japonez\xc4\x83 \xc8\x99i arab\xc4\x83. Ideologic, profesorul Huerta de Soto sus\xc8\x9bine superioritatea teoretic\xc4\x83 a anarho-capitalismului fa\xc8\x9b\xc4\x83 de liberalismul clasic. Sus\xc8\x9bine, de asemenea, necesitatea liberaliz\xc4\x83rii economice complete \xc8\x99i a reform\xc4\x83rii totale a sistemului financiar: \xc3\xaentoarcerea la etalonul aur \xc8\x99i la cerin\xc8\x9ba de p\xc4\x83strare a rezervelor 100% \xc3\xaen activitatea bancar\xc4\x83. Al\xc4\x83turi de al\xc8\x9bi g\xc3\xa2nditori, precum Murray Rothbard, este de p\xc4\x83rere c\xc4\x83 \xc8\x98coala de la Salamanca din Epoca de Aur spaniol\xc4\x83 a fost o precursoare filosofic\xc4\x83, legal\xc4\x83 \xc8\x99i economic\xc4\x83 a \xc8\x98colii austriece \xc3\xaen general \xc8\x99i \xc3\xaen particular a liberalismului economic, c\xc4\x83 a fost leag\xc4\x83nul a ceea ce azi numim \xe2\x80\x9e\xc8\x99tiin\xc8\x9b\xc4\x83 economic\xc4\x83\xe2\x80\x9d. \xc3\x8en domeniul economei aplicate este binecunoscut\xc4\x83 pledoaria lui Huerta de Soto pentru moneda Euro, ca \xe2\x80\x9eproxy\xe2\x80\x9d pentru etalonul aur \xc8\x99i capabil\xc4\x83 s\xc4\x83 disciplineze politicienii, birocra\xc8\x9bii \xc8\x99i grupurile de interese._NEWLINE_Huerta de Soto a reu\xc8\x99it s\xc4\x83 creeze o \xc8\x99coal\xc4\x83 considerabil\xc4\x83 de tineri profesori \xc8\x99i admiratori. Printre ei se num\xc4\x83r\xc4\x83 Philipp Bagus, Miguel \xc3\x81ngel Alonso Neira, David Howden, Gabriel Calzada, Javier Aranzadi del Cerro, \xc3\x93scar Vara Crespo, Adri\xc3\xa1n Ravier, Juan Ram\xc3\xb3n Rallo, Mar\xc3\xada Blanco \xc8\x99i Miguel Anxo Bastos Boubeta, to\xc8\x9bi av\xc3\xa2nd titlul de doctor ob\xc8\x9binut sub \xc3\xaendrumarea sa. Din 2011, Huerta de Soto este membru al Partidului pentru Libertate Individual\xc4\x83 (P-Lib).'